Author: MF_SR
Last saved by: sulik

Predkladacia správa

Správu o makroekonomickom prostredí a vývoji verejných financií SR za 1. štvrťrok 2004 a predikciách do konca roka predkladá MF SR na rokovanie vlády v súlade s  Plánom legislatívnych úloh vlády SR na rok 2004. Materiál bol vypracovaný s využitím informácií  MF SR a podkladových materiálov Sociálnej poisťovne. 
Správa prezentuje posledné výsledky analýz a prognóz makroekonomického a fiškálneho vývoja a ich hodnotenie z hľadiska možných rizík plnenia rozpočtu v roku 2004. V súčasnej etape je však k dispozícii len obmedzené množstvo informácií o vývoji v roku 2004 a o zmenách v správaní sa ekonomického systému v dôsledku uplatňovania reforiem. Z týchto dôvodov by mohlo byť formulovanie jednoznačných záverov o naplnení fiškálnych zámerov vlády v roku 2004 predčasné. Predbežné odhady  sa budú aktualizovať so štvrťročnou periodicitou tak, aby mohli zohľadňovať výsledky pravidelných štvrťročných štatistických správ o vývoji ekonomiky SR. 
Materiál svojim charakterom nadväzuje na štvrťročné informácie vypracovávané v roku 2003. V porovnaní s rokom 2003 sa v predkladanej správe vytvára väčší priestor pre charakteristiku makroekonomického vývoja vo väzbe na vývoj relevantných fiškálnych parametrov. Napriek tomu, že štruktúru materiálu možno považovať za ustálenú, pri jeho aktualizácii sa bude vecné ťažisko pružne posúvať v súlade so zmenami v problémových a rizikových okruhoch. Taktiež možno očakávať aj postupné prehlbovanie analytických pohľadov v nadväznosti na proces budovania, resp. zlepšovania príslušných informačných systémov a analytických a prognostických postupov.
Fiškálne analýzy a predikcie, ktoré stoja na pozadí predkladanej správy, sú založené na dvoch základných prístupoch – 1. na odhade zmien makroekonomického vývoja a ich vplyvu na fiškálny vývoj, najmä daňové príjmy a 2. na posúdení zmien v priebežnom plnení príjmov a výdavkov verejných financií a ocenení ich dosahu na celkové plnenie rozpočtu v danom roku. 
Súčasná aktualizácia makroekonomických prognóz neprináša významnejšie zmeny oproti východiskám ŠR 2004, a preto v tejto etape nepredstavuje  vážnejšie riziko pre plnenie rozpočtu v roku 2004. Taktiež aktuálny odhad vývoja jednotlivých fiškálnych parametrov a ich výsledného vplyvu na celkový deficit signalizuje, že deficit verejných financií v roku 2004 by nemal prekročiť 3,9% HDP, ak súčasné trendy budú pokračovať. Znamená to, že podľa predbežných odhadov by za súčasných podmienok  nemalo byť ohrozené naplnenie hlavného fiškálneho zámeru vlády.
V súlade s Plánom úloh MF SR a Plánom úloh vlády sa materiál predkladá na rokovanie vlády priamo po jeho schválení v PV MF SR. Materiál neobsahuje zvlášť doložku finančných, ekonomických, enviromentálnych vplyvov a vplyvov na zamestnanosť, lebo má  analytický a prognostický charakter.